**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.07.2019, ora 08.00 – 01.08.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.08.2019, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la 31.07.2019, la ora 13:00, **ATENȚIONAREA HIDROLOGICĂ Nr. 53 – COD GALBEN**, valabilă în intervalul *31.07.2019 ora 16:00 – 01.08.2019 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Vişeu, Iza, Lăpuş, Someşul Mare, Olt, Argeş, Ialomiţa, Siret*, cu posibile depăşiri ale **COTELOR DE ATENŢIE.**

Această **ATENȚIONARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ARGEŞ, BACĂU, BISTRIŢA-NĂSĂUD, BRAŞOV, BUZĂU, COVASNA, DÂMBOVIŢA, HARGHITA, MARAMUREŞ, NEAMŢ, PRAHOVA, SIBIU, SUCEAVA, VÂLCEA şi VRANCEA (15 prefecturi) – COD GALBEN*.

**RÂURI**

**Debitele au fost în creștere,** ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Tur, Lăpuș, Someșul Mic, Crasna, Barcău, Crișul Repede, bazinele superioare și mijlocii ale Someșului, Oltului, bazinele superioare ale Crișului Negru, Crișului Alb, Mureșului, Târnavelor, Begăi, Timișului, Bârzavei, Carașului, Nerei, Cernei, Jiului, Argeșului, Ialomiței, Buzăului, Putnei, Trotușului, Bistriței, pe unii afluenți ai Mureșului inferior, în scădere pe cursul inferior al Someșului și pe cursul Prutului și relativ staționare pe celelalte râuri.

Scurgeri importante pe versanţi, torenţi şi pâraie, viituri rapide pe râurile mici cu efecte de inundaţii locale şi creşteri importante de debite şi niveluri, chiar cu depăşiri ale **COTELOR DE ATENŢIE**, s-au înregistrat pe unele râuri din vestul, nordul, centrul țării și zonele de deal și munte, ca urmare a precipitaţiilor însemnate căzute în interval sub formă de aversă, izolat cu caracter torenţial, în special în bazinele superioare ale Vișeului, Crișului Repede, Târnavelor, Timișului, Oltului, Buzăului, afluenții Mureșului inferior.

În interval s-a situat peste **COTA DE ATENȚIE** râu Fântâna Galbenă la stația hidrometrică – Stâna de Vale (50+6)-jud. BH.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul hidrografic Teleajen și bazinul superior al Turului şi mai mici (sub 30% din normalele lunare) pe râurile din bazinele hidrografice: Iza, Crasna, Crişul Repede, Târnava Mare, Bistra, Moravița, Rm. Sărat, Tazlău, Bârlad, Jijia, Bahlui, cursul superior și mijlociu al Siretului, cursul inferior al Bistriței, bazinele superioare ale Vedei și Argeșului, bazinul superior şi mijlociu al Oltului, pe unii afluenţi ai Mureşului (Luţ, Niraj, Comlod, Iara, Feernic, Vișa, Domald, Târnava Mică, Ampoi, Secaș, Sebeş, Strei, Râul Mare) şi pe unele râuri din Dobrogea.

În interval au fost emise **7 ATENȚIONĂRI HIDROLOGICE** pentru fenomene imediate și **6 AVERTIZĂRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICĂ NR.53** din data de 31.07.2019.

**Debitele vor fi în creștere** ca urmare a precipitațiilor prevăzute și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișul Repede, Moldova, Suceava, bazinele superioare și mijlocii ale Crișului Negru, Crișului Alb, Mureșului, Timișului, Oltului, Bistriței, bazinele superioare ale Begăi, Nerei, Cernei, Jiului, Argeșului, Ialomiței, Buzăului și Trotușului, în scădere pe cursul Prutului și relativ staționare pe celelalte râuri.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri importante de debite şi niveluri, cu posibile depăşiri ale **COTELOR DE ATENŢIE**, pe unele râuri din vestul, nordul, estul, centrul țării și zonele de deal și munte, ca urmare a precipitaţiilor însemnate prevăzute sub formă de aversă, izolat cu caracter torenţial.

Se menține în vigoare **ATENȚIONAREA HIDROLOGICĂ NR.53** din data de 31.07.2019 până la ora 24:00.

**DUNĂRE**

**Debitul la intrarea în ţară (secţiunea Baziaş) în intervalul 31.07 – 01.08.2019 a fost staţionar având valoarea de 2700 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în creștere pe sectorul Gruia – Corabia și în scădere pe sectorul Tr. Măgurele – Tulcea.

**Debitul la intrarea în ţară (secţiunea Baziaş) va fi în creștere ușoară (2800 m3/s).**

În aval de Porţile de Fier, debitele vor fi în creştere pe sectorul Gruia – Zimnicea şi în scădere pe sectorul Giurgiu – Tulcea.

**2.** **Situaţia meteorologică în intervalul 31.07.2019, ora 09.00 –01.08.2019, ora 06.00**

**Administraţia Naţională de Meteorologie** (A.N.M.) a emis la 31.07.2019, la ora 10:30, **ATENȚIONAREA METEOROLOGICĂ Nr. 72**, conform căreia:

**- INFORMARE METEOROLOGICĂ:** „*Îndeosebi după-amiaza și noaptea, vor fi perioade cu manifestări de instabilitate atmosferică temporar accentuată în cea mai mare parte a țării. Se vor semnala averse torențiale, frecvente descărcări electrice, vijelii și căderi de grindină. Cantitățile de apă vor depăși 15...25 l/mp și izolat 35...40 l/mp.*

*Notă: în după-amiaza zilei de miercuri (31 iulie) disconfortul termic va fi ridicat, iar indicele temperatură-umezeală (ITU) va atinge sau va depăși ușor pragul critic de 80 de unități, în regiunile vestice, sudice, sud-estice și izolat în restul teritoriului. Local în Oltenia, Muntenia și Dobrogea continentală va fi caniculă.”*

**- COD GALBEN:** „*În intervalul 31 iulie, ora 15 – 31 iulie, ora 23, în zonele de munte, precum și în Crișana, Banat, jumătatea de nord a Munteniei și a Olteniei, local în Transilvania și nordul Moldovei vor fi perioade cu instabilitate atmosferică accentuată. Se vor semnala averse torențiale, frecvente descărcări electrice, intensificări ale vântului, vijelii și grindină. Cantitățile de apă vor depăși 25 l/mp și pe arii restrânse 40...50 l/mp.”*

**- COD GALBEN:** „*În intervalul 31 iulie, ora 23.00 – 01 august, ora 11.00, în Crișana, cea mai mare parte a Munteniei și a Transilvaniei, precum și zonele de munte vor fi perioade în care instabilitatea atmosferică va fi accentuată și se va manifesta prin averse ce vor avea și caracter torențial, frecvente descărcări electrice, intensificări ale vântului și izolat grindină. Cantitățile de apă vor depăși 20...25 l/mp și pe arii restrânse 40...50 l/mp.”*

Această **ATENȚIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*-toate prefecturile (42 prefecturi) – INFORMARE METEOROLOGICĂ;*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SIBIU, SUCEAVA, TIMIŞ, VÂLCEA şi VRANCEA (25 prefecturi)- COD GALBEN;*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CĂLARAŞI, CLUJ, COVASNA, DÂMBOVIŢA, GIURGIU, GORJ, HARGHITA, HUNEDOARA, IALOMIŢA, ILFOV, MARAMUREŞ, MEHEDINŢI, MUREŞ, NEAMŢ, PRAHOVA, SIBIU, SUCEAVA, TELEORMAN, TIMIŞ, VÂLCEA, VRANCEA şi Municipiul BUCUREŞTI (31 prefecturi) - COD GALBEN.*

**ÎN ŢARĂ**

Vremea a fost călduroasă, local caniculară la amiază în sud-estul țării. Disconfortul termic a fost accentuat, iar indicele temperatură-umezeală (ITU) atins și local a depășit pragul critic de 80 de unități pe arii extinse în jumătatea de sud a țării și izolat în rest. Cerul a fost variabil, cu înnorări temporar accentuate mai ales după-amiaza și noaptea și s-au semnalat averse ce au avut și caracter torențial, descărcări electrice și intensificări de scurtă durată ale vântului în zonele de deal și de munte, în Crișana, Banat, local în Transilvania, Muntenia și Oltenia și izolat în rest. Cantitățile de apă au depășit punctiform 25...35 l/mp (până la 58 l/mp la postul hidrologic Feldioara în județul Brașov). Temperaturile maxime s-au încadrat între 26 de grade la Joseni și 35 de grade la Călărași, Brăila, București Filaret, București Băneasa, Videle, Jurilovca, Slobozia, Medgidia, Turnu Măgurele, Galați și Sulina, iar la ora 06.00 se înregistrau valori termice cuprinse între 16 grade la Darabani și Întorsura Buzăului și 26 de grade la Constanța, Constanța-Dig și Mangalia.

***Observaţie:*** *de ieri dimineață de la ora 06.00 au fost în vigoare 33 de mesaje (10 mesaje de avertizare cod portocaliu și 23 de mesaje de atenționare cod galben) pentru fenomene meteorologice severe imediate.*

**LA BUCUREŞTI**

Vremea a fost călduroasă, caniculară la amiază, cu disconfort termic ridicat, când indicele temperatură-umezeală (ITU) a depășit pragul critic de 80 de unități. Cerul, variabil ziua, a avut înnorări mai accentuate noaptea, când au fost averse și descărcări electrice. Vântul a suflat slab și moderat. Temperatura maximă a fost de 34 de grade la Afumați și 35 de grade la Filaret și Băneasa, iar la ora 06.00 se înregistrau 20 de grade la Afumați, 21 de grade la Băneasa și 24 de grade la Filaret.

**3. Prognoza meteorologică în intervalul 01.08.2019, ora 09.00 –02.08.2019, ora 09.00**

**ÎN ŢARĂ**

Vremea va fi, în general, instabilă și se va răcori în mare parte din țară. Mai ales ziua, în cea mai mare parte a țării, vor fi înnorări accentuate, averse, descărcări electrice și intensificări de scurtă durată ale vântului. Ploile vor avea și caracter torențial, iar pe arii restrânse cantitățile de apă vor depăși 25...35 l/mp. Izolat va cădea grindină. Temperaturile maxime vor fi cuprinse, în general, între 24 și 32 de grade, cu cele mai ridicate valori în sud-vest, iar cele minime se vor situa între 13 și 22 de grade.

**LA BUCUREŞTI**

Vremea va fi în general instabilă și se va răcori. Mai ales ziua, vor fi înnorări temporar accentuate și se vor semnala averse, descărcări electrice și intensificări de scurtă durată ale vântului. Temperatura maximă va fi de 29...30 de grade, iar cea minimă va fi de 17...18 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE